作者:皇甫冉
標題:上禮部楊侍郎
內容:郢匠掄材日，轅輪必盡呈。敢言當一干，徒欲隸諸生。末學慚鄒魯，深仁錄弟兄。餘波知可挹，弱植更求榮。績愧他年敗，功期此日成。方因舊桃李，猶冀載飛鳴。道淺猶懷分，時移但自驚。關門驚暮節，林壑廢春耕。十裡嵩峰近，千秋潁水清。煙花迷戍穀，墟落接陽城。渺默思鄉夢，遲回知己情。勞歌終此曲，還是苦辛行。